text: Ulven er velkommen i Horsens
  12 marts 2013 kl. 09.53
  Der er blevet spottet spor efter en ulv i Løvet få kilometer fra Brædstrup. Men ulven er ganske velkommen, lyder det fra Horsens kommune.
  Ulven kan blive en fast del af Horsens kommune, spår biolog Jan Kunstmann. Selv om ulven kan være problematisk i forhold til for eksempel fårehold, kan den også medføre bedre natur.
  - Ulven er en såkaldt nøgleart og kan have stor betydning for såvel dyrelivet som vegetationen. Ulven vil gå efter syge eller skadede hjorte og kan dermed være med til at øge sundheden hos rådyr og kronvildt. Resterne af de nedlagte dyr vil samtidig være vigtig føde for blandt andet grævling og rød glente, siger Jan Kunstmann, biolog fra Naturområdet under Horsens kommune.
  